Správa zo zahraničnej pracovnej cesty

1.	Účastníci ZPC
Ing. Jaroslava Kováčová, národný projektový koordinátor (NPC) EUREKA
Ing. Štefan Boháček, zástupca SR v skupine vysokých predstaviteľov (HLG) EUREKA

2.	Zahraničná pracovná cesta
štát/mesto: Maďarsko, Debrecen
vykonaná v dňoch: 16.-19.4.2012	(J. Kováčová, príchod vlakom do Debrecenu 16.4. o 17.00)
					(Š. Boháček, príchod autom do Debrecenu 18.4. o 12.00)
účel cesty: účasť na 3. zasadnutí NPC/HLG EUREKA
spôsob financovania ZPC: MŠVVaŠ SR

3.	Rámcový program
16.4.2012 - cesta z Bratislavy do Debrecenu (príchod 17.00, J. Kováčová)
17.4.2012 – od 9.00-18.00 bilaterálne zasadnutie + zasadnutie NPC 
18.4.2012- od 9.00-18.00 spoločné zasadnutie NPC/HLG (príchod 12.00, Š. Boháček)
19.4.2012- od 9.00-13.00 zasadnutie HLG a valné zhromaždenie (odchod 14.00)

4.	Stručný priebeh zasadnutí NPC/HLG EUREKA
V poradí tretie pravidelné zasadnutie NPC a HLG EUREKA počas maďarského predsedníctva sa uskutočnilo v Debrecene v dňoch 17.4.-19.4.2012. Na rannom bilaterálnom stretnutí boli naplánované stretnutia so zástupcami Českej republiky, Maďarska a Južnej Kórei, týkajúce sa prebiehajúcej spolupráce a budúcich individuálnych projektov. Najväčšou výzvou pre nás stále zostáva zváženie prípravy novej výzvy EUREKA 2012/2013 a podpory projektov na národnej úrovni (na Slovensku sme mali zatiaľ len jednu výzvu tohto typu v roku 2006). S českým a maďarským zástupcom bola tiež prerokovaná otázka prípravy manuálu procesov pre program Eurostars v podmienkach SR a so zástupcom EUREKA sekretariátu Michelom Andrieu otázka prípravy programu EUREKA/Eurostars 2014-2020 (s využitím možností, ktoré nám ponúka kohézna politika), a tiež pomoc so získaním aktuálnych dát o slovenskej účasti v projektoch EUREKA a Eurostars pre každoročné pripravované hodnotenie účasti SR v medzinárodných centrách výskumu a vývoja.
Na zasadnutí národných koordinátorov projektov (NPC) boli prerokované dve dôležité otázky týkajúce sa budúcnosti individuálnych projektov EUREKA a aktualizácie súčasnej metodológie používanej pri hodnotení projektov (tzv. PAM Project Assessment Methodology). Rokovanie pokračovalo v pracovných skupinách a závery boli zhrnuté predsedníčkou skupiny NPC Szonjou Csuzdi 

a speakrami za jednotlivé skupiny (Wolfgang Axmann, Nemecko – za aktualizáciu PAM; a Andreas Gut, Švajčiarsko – za budúcnosť individuálnych projektov). Obe skupiny sa zhodli, že i individuálne projekty EUREKA ponúkajú stále množstvo výhod pre zúčastnené subjekty a sú veľmi atraktívne pre nové pristupujúce krajiny. Čo sa týka metodológie PAM, každá z krajín sa vyjadrila k pozitívam a negatívam súčasného systému a český zástupca NPC prezentoval možné zmeny, ktoré by pomohlo k efektívnosti súčasného systému (napr. poukázal na duplicitu niektorých kritérií, nejednoznačnosť, či prípravu final PA, ktorá sa doteraz pripravuje komplikovanou formou – manuálne). Ďalším bodom programu bolo zhrnutie činnosti Pracovnej skupiny Best Practice WG prezentované jej predsedníčkou Nadjou Rohrbach, Nemecko. Z najvýznamnejších záverov možno spomenúť kontrolu životaschopnosti subjektov uchádzajúcich sa o podporu v rámci Eurostars  (bude pripravený nový typ formuláru/aplikácie, ktorý by mal uľahčiť preverenie subjektov a ich finančných možností), prípravu konzorciálnych dohôd pre program Eurostars 2 v období 2014-2020, zmeny v Eurostars aplikáciách by sa mali týkať najmä oblastí projektového manažmentu, prístupových práv a práv duševného vlastníctva (jednotlivé oblasti/sekcie budú obsahovať podotázky k jednoduchšiemu postupu pri hodnotení projektových žiadostí).  Jedným z nedostatkov stále zostáva čas potrebný na finalizáciu víťazných projektov a podpisu zmlúv na národných úrovniach (pri zrýchlení procesu by sa zároveň podarilo aj zrýchliť následnú alokáciu top-up financovania). WGBP sa tiež zaoberala systémom hodnotenia (efektívnosť a transparentnosť) a fungovaním panelu nezávislých hodnotiteľov IEP a pripravila systém odporučení pre výber expertov a kritériá hodnotenia. Posledný bod programu bol zameraný na hodnotenie situácie projektov pripravených pre schvaľovanie skupinou vysokých predstaviteľov a podrobnou prezentáciou EUREKA klastrov. Na treťom zasadnutí NPC/HLG bolo celkovo predložených 14 návrhov projektov so zabezpečeným financovaním (pričom Slovensko má účasť v 3 návrhoch projektov). V rámci prezentácie klastrov sme si vypočuli informácie a štatistiky za CATRENE, ITEA2, CELTIC-PLUS, EUROGIA+, EURIPIDES, ACQUEA a Manufacture E! Industry.
Spoločné zasadnutie NPC/HLG bolo otvorené schválením agendy zasadnutia a schválením zápisu
 z 2. NPC/HLG zasadnutia. Následne bola podaná informácia o  úspešných projektoch, ktoré boli skupinou HLG bez námietok odsúhlasené a prijaté. Ďalšími bodmi programu boli prezentácia trendu portfólia projektov EUREKA, skrátená forma prezentácie jednotlivých klastrov (medzi iným bola spomenutá nová forma hodnotenia v rámci klastru CELTIC) a prezentácia činnosti Best Practice pracovnej skupiny, stav po ukončení 8. výzvy programu Eurostars k  1.3.2012  (účasť slovenského účastníka v jednom návrhu projektu), predstavenie výročnej správy Eurostars za rok 2011 a rozpočtových opatrení na roky 2012-2013 (scenár vo vývoji top-up financovania) a predstavenie

 prvého uskutočneného  hodnotenia dopadov programu Eurostars a správy zo zasadnutí jednotlivých pracovných skupín (Eurostars 2a Financovanie inovácií). Maďarský tím predstavil svoje aktivity za uplynulé obdobie – v prevažnej miere išlo o konferencie v Bruseli, Pécsi a Budapešti zamerané na spoluprácu v oblasti potravinárstva a podporu aktivít Sekretariátu EUREKA. Kórejskí zástupcovia EUREKA prezentovali úspechy a výsledky prvého KÓREA dňa, ktorý sa uskutočnil dňa 21.3.2012 v Bruseli so zameraním na budúcu spoluprácu s kórejskými firmami a turecký zástupca HLG Okan Kara predstavil plánované aktivity i celkové zameranie tureckého predsedníctva v iniciatíve EUREKA, ktoré bude nasledovať po ukončení tohtoročného maďarského predsedníctva po ministerskej konferencii v júni 2012.
Tretie zasadnutie HLG (High Level Group) sa otvorilo schválením navrhovaného programu rokovania a schválením zápisu  z druhého zasadnutia HLG. Nasledovalo schválenie revidovanej Strategickej cestovnej mapy EUREKY pre roky 2012-2014 (EUREKA Strategic Roadmap 2012-2014), nakoľko HLG na svojom 1. zasadnutí 20. októbra 2012 dalo mandát súčasnému predsedníctvu a EG na revíziu a aktualizáciu tohto materiálu. Nasledovala debata o podpore regionálnej dimenzie EUREKY, čo patrí medzi priority maďarského predsedníctva. Po analýze aktuálneho stavu sa poukázalo na význam regionálnej spolupráce, na možnosti využívania zdrojov v tejto oblasti ako aj na synergie spolupráce   iniciatívy EUREKA a ostatnými iniciatívami na regionálnej úrovni. Dôraz sa kládol na priority regionálnej spolupráce, ktoré sú orientované na podporu energetiky, využívanie obnoviteľných zdrojov a surovín, na inovácie a na podporu malých a stredných podnikov. Nasledovala analýza individuálnych projektov, kde po nástupe EUROSTARS sa počty podporených projektov mierne znížili. Česká republika prezentovala záujem a vyššiu podporu individuálnych projektov. Nasledovala štrukturálna analýza funkčnosti a akcieschopnosti EUREKA so zameraním na aktivity sekretariátu. Hovorilo sa o nových kontrolných a riadiacich mechanizmoch so zámerom ďalšieho zvýšenia efektívnosti činnosti sekretariátu. V ďalšom bode programu sa diskusia zamerala na budúce predsednícke krajiny, nakoľko stále nie je jasné, ktorá krajina príjme predsedníctvo v období od 07/2013 do 06/2014. Táto otázka zostala otvorená a pravdepodobne sa bude riešiť na nasledujúcej Ministerskej konferencii. Nasledovala informácia o programe Ministerskej konferencie, ktorá sa bude konať 22. 6. 2012 v Budapešti v budove parlamentu so začiatkom o 9.00 hod. Nasledovala informácia o medzinárodnej spolupráci EUREKY. Záujem deklarovala Kanada. Hodnotila sa spolupráca s Kóreou. O členstvo v EUREKE požiadala Čierna Hora. Nasledovala správa sekretariátu. Analyzovali sa výsledky nezávislého finančného auditu. Nasledovala správa šéfa sekretariátu EUREKY o úlohách sekretariátu pre nasledujúce obdobie. Otázka riešenia zmluvy so šéfom sekretariátu ESE sa oddialila.
Nasledovalo Valné zhromaždenie EUREKY. Úvodom sa analyzovala uznášaniaschopnosť Valného zhromaždenia. Konštatovalo sa, že Valné zhromaždenie je uznášaniaschopné. Po schválení programu 

 VZ nasledovalo schválenie správy zo zasadnutia 26. 1. 2012. Ďalej bola prednesená správa predsedu EUREKY Sándora Erdo, v ktorej poukázal na výsledky finančného auditu. Uskutočnila sa voľba šéfa sekretariátu EUREKY na nasledujúce obdobie. Aktuálny kandidát - Look Borg - nezískal dostatočnú podporu členov HLG. Nasledovalo rokovanie o budúcej zmluve nového šéfa sekretariátu. Záverom predseda EUREKY poďakoval prítomným za aktivitu a za účasť a ukončil Valné zhromaždenie EUREKY.  

5.	 Odporúčané závery

Vypracovanie schémy na podporu projektov EUREKA a Eurostars, predstavenie programov novému vedeniu  MŠVVaŠ SR. 
T: máj 2012						Z: J. Kováčová

Finalizácia zmlúv pre úspešných riešiteľov Eurostars projektov k umožneniu riešenia a spolufinancovania a príprava manuálu procesov.
T: presunuté na máj 2012				Z: J. Kováčová

Príprava ministerskej konferencie a zváženie účasti vysokých predstaviteľov MŠVVaŠ SR počas záverečného podujatia maďarského predsedníctva.
T: máj, jún 2012					Z: J.  Kováčová

6. Prehľad prinesenej dokumentácie:

Všetky materiály, spolu s kontaktnými adresami sú k dispozícii pre nahliadnutie na Odbore medzinárodnej spolupráce vo výskume a vývoji (SVT MŠVVaŠ SR, Lamačská cesta 8/a).

Správu vypracovali:   
     Ing. Jaroslava Kováčová			         .................................

    Ing. Štefan Boháček, PhD.		                     .................................
   
Bratislava, 25.4.2012  

Správu schválila: 

              RNDr. Marta Cimbáková 	                     .................................
 generálna riaditeľka  sekcie vedy a techniky